**Üllés Nagyközség Képviselőtestületének**

 **9/2016. (VI.29.) önkormányzati rendelete**

**a nagyközség címeréről, zászlajáról, pecsétjéről, a településnév használatáról**

Üllés Nagyközség Képviselőtestülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

**Az Önkormányzat jelképei:**

Az Önkormányzat jelképei: ***a címer, zászló, pecsét.***

**2. §**

**A címer leírása**

Üllés Nagyközség címere hasítással osztott csücsköstalpú pajzs, melynek jobb oldali kék mezeje zöld udvarán balra forduló, balra néző, kiterjesztett szárnyú, fegyverzett, természetes színű kakas kukorékol a mező pajzsfőjének balján stilizáltan ábrázolt, részben takarásban lévő, aranyló Nap felé. A bal oldali vörös mezőben középütt díszített kék pólya található. A pajzsfőben lebegve vágtázó paripa nyargal jobb felé, a pajzstalp vörösében pedig jellegzetes magyar szürkemarha-bika néz jobbra jobb fele fordulva. A pólya díszítése: két bíbor bélésű és zászlaján kúpos, aranysátor között arany szegélyű bíbor latin kereszt lebeg.
A pajzson természetes színű, klasszikus, négydomborulatú /tetrafalosz/ görög ércsisak helyezkedik el, arcvédői /falara/ felcsapva, oromzatán /kümbaktosz/ arany lósörény sisakbokréta /lofosz/, bélése /kranosz/ bíbor. A sisaktól jobbra és balra, egymást a pajzs mögött keresztezve két kétélű kard /ámphekész/ látható, melyeknek markolatán /kópe/, mintegy foszlányként, bíbor színű, arany szegélyű katonai köpeny /himation/ van átvetve.

**3. §**

**A címer története**

Üllés címere ***beszélő címer*** /tessera loquens/, a település történetének jelentősebb fordulatait idézi meg a következők szerint:

A település névadója valamikor a XII. században egy Ehellos nevű birtokos lehetett, amely az Achillész görögnév szabályos megfelelője. A puszta személyneves helynévadás éppen ekkoriban jellemző hazánkban, és a homéroszi hősök nevei is ekkortájt jelentkeznek a honi névadásban. A település alapítójára utalva címeren látható görög hős fegyverzetéből a Hephaisztosz isten által kikovácsolt, arany sisakbokrétás sisak, oldalakként a kardok, foszlány helyett a himation. Üllés Nagyközség a magyar Alföld jellegzetes sorsú települése, melynek történetében a virágzó szakaszokat meghosszabbító pusztítások, majd az újra meg újra indulás volt a jellemző. A település a tatárjáráskor elpusztult. Később, amikor kunok éltek a településen, változott a neve Üllésre, ugyanis a kunoknál volt szokásban, hogy a megülő család fejének nevéhez csatolták az -ülése szócskát, hogy így jelöljék szálláshelyét. Ennek a korszaknak állít emléket a kék pólyát díszítő két aranysátor, a közébük foglalt arany szegélyű bíbor kereszt pedig a település népének kezdetektől meglévő erős hitét szimbolizálja. Ez idő tájt, hosszú századokig a nagyállattartás volt a fő foglalkozási ág, erre utal a vágtázó aranyparipa, illetve a pajzstalpban álló szürkemarha, melynek emléke még ma is él a Göbölyjárás-dűlő nevében.
A Napot ébresztő kakas pedig emléket állít a település dolgos népének, akik minden megpróbáltatás után képesek voltak újrakezdeni az életet, akik évszázadokon át látástól vakulásig dolgoztak.

**4. §**

**A nagyközség zászlaja**

A nagyközség zászlaja fehér, középső mezejében a címerrel, amelynek tengelye a zászlónyéllel párhuzamos.
Rideau alakban /függöny/ használva a címer 90 fokkal elfordul, tengelye merőleges lesz a rúdra és a felső harmadba kerül, az alsó harmadban olvasható ÜLLÉS felirat.

**5. §**

**A nagyközség pecsétje**

A nagyközség pecsétje kerek gumipecsét középütt a címerpajzs foglal helyet, körirata pedig: ***„Üllés Nagyközség Képviselőtestülete”.***

**6. §**

**A címer használatának köre és szabályai**

1. A címer használatának módja:

a/ A nagyközség címerét kizárólag hiteles alakban szabad ábrázolni. Elemei önállóan nem alkalmazhatók.

b/ Védjegyként nem használható.

c/ A címert olyan mértékig szabad kicsinyíteni, hogy az ne sértse a hiteles ábrázolást.
d/ Nyomdai úton való előállítása esetén a címer fekete-fehér színben is alkalmazható.

(2)A címer használati köre :Az Önkormányzat címerét, mint díszítő jelképet használni lehet:
a/ A Képviselőtestület pecsétjén,

b/ a Képviselőtestület zászlaján és annak változatain,

c/ a Képviselőtestület szerveinek, a polgármesternek, az alpolgármesternek, a jegyzőnek készített levélpapíron, fejlécén, ill. borítékján,

d/ a Képviselőtestület /ünnepi/ üléseinek meghívóin, a Képviselőtestület által kiadott díszokleveleken, ünnepi okiratokon,

e/ a Képviselőtestület intézményei bejáratánál és vezetőinek irodáiban, a községháza épületének bejáratánál és hivatali helyiségeiben,

f/ idegenforgalmi propagandában, szerződések hitelesítésekor,

g/ községi lap címoldalán,

h/ a községbevezető utak mellett a helységnévtáblával együtt, vagy annak közelében külön táblán.

(3) A címer és az Önkormányzat címerével ellátott körpecsét hatósági eljárás során nem alkalmazható. A címer használata során biztosítani kell az állami címer elsőbbségét.

**7. §**

**A címer előállítása, használatának engedélyezése**

1. Az előállítással és megrendeléssel kapcsolatos feladatokat a polgármester látja el.
2. A címer nem Önkormányzati szervek általi használata előzetes engedélyhez kötött. Az engedélyt a polgármester adja ki.
3. A címer használatára az engedélyt a polgármester adja ki. Az engedély egyszeri alkalomra, meghatározott időpontig, vagy visszavonásig adható. A kiadott engedélyekről a polgármester nyilvántartást vezet.
4. A címer előállítására, felhasználására vonatkozó kérelemnek tartalmaznia kell:
- a kérelmező megnevezését, címét,

 - a címer előállításának, felhasználásának célját, az előállítás anyagát, mennyiségét (darabszámot),
- a terjesztés, ill. a forgalomba hozatal módját,

 - a felhasználásért felelős személy nevét,

 - a címerrel díszített tárgy mintapéldányát(rajzát, fényképmásolatát).

(5) A címer előállítására, felhasználására vonatkozó engedélynek tartalmaznia kell:

- az engedély megnevezését,

- az engedélyezett felhasználás célját, az engedélyezett mennyiséget,

- a felhasználás idejét, ill. az engedély érvényességének időtartamát,

- a terjesztés, és forgalomba hozatal módjára vonatkozó kikötéseket.

(6) Amennyiben a címer kereskedelmi, vagy reklám célú alkalmazásával a felhasználó pénzbevételre tesz szert díjat az engedélyben becsült bevétel 5 %-nak megfelelő, de minimum 5.000 Ft, összegű díj befizetését kell az önkormányzat költségvetési számlájára előírni.
A díj megfizetése alól – különösen indokolt esetben (szociális helyzet, vagy nem üzleti célú közérdekű felhasználás) – a polgármester eltérhet.

**8. §**

(1) A nagyközség címere jelvényként, emléklapként, díszplakettként is elkészíthető.
(2) A címerjelvény, emléklap a polgármester külön engedélye alapján készülhet és kerülhet forgalomba, melyet a polgármester vendégeknek, delegáció tagjainak ajándékozhat.
(3) A diszplakett kivételes alkalmakkor adományozható. Az adományozásról a Képviselőtestület dönt. Az adományozásról a polgármester nyilvántartást vezet.

**9. §**

**A zászlóra és a pecsétre vonatkozó előírások**

1. A zászlót és a pecsétet kizárólag hiteles alakban szabad ábrázolni.
2. A zászló előállításának engedélyezésére a címerre vonatkozó szabályok az irányadók.
3. A nagyközségi zászló, vagy annak méretarányos változatai használhatók:
a/ hivatalos állami ünnepek alkalmával a községházán és az ünneppel kapcsolatos rendezvények színhelyéül szolgáló középületeken.

b/ a képviselőtestület ülései alkalmával az ülés helyszínén.
c/ minden a településsel összefüggő, vagy az önkormányzat részvételével rendezett eseményen.
d/ hivatalos gyászünnepségen a fekete zászlóval együtt, félárbocra eresztve.

(4) A zászló és pecsét használata a köztársasági zászló és hivatalos pecsét használatát nem helyettesíti.
(5) Az állami és a községi zászló együttes használata esetén a Köztársaság zászlajának elsőbbséget kell biztosítani.

**10. §**

**Településnév használatának szabályai**

 (1) Üllés Nagyközségnek jogos, megalapozott érdeke fűződik ahhoz, hogy a település nevét méltatlanul és jogtalanul senki ne használja.

(2) Üllés Nagyközség nevét, annak rövidített, vagy toldalékos használatát bármely jogi személy, vagy jogi személyiséggel nem rendelkező szervezet elnevezésébe, üzleti nyomtatványaira, termék megjelölésére, sajtótermék címfeliratába és rendezvényei címébe csak előzetes engedély alapján veheti fel, illetve használhatja:

 a) létesítmény elnevezésében, cég- civil és bármely egyéb szervezet elnevezésben, üzleti nyomtatványon, védjegyen, szabadalom címében,

b) áruminta és áru jelzésen, emblémán, jelvényen, kiadványon, dísz-vagy emléktárgyon, egyéb termékeken,

 c) sajtótermék címfeliratában, internetes portál létrehozásához domain névben,

 d) kulturális és egyéb szervezett rendezvény megnevezésében.

 (3) Nem engedélyköteles:

 a) az a névhasználat, ami jogszabályon alapul,

 b) az önkormányzat által alapított intézmények, gazdasági társaságok, egyéb szervezetek névhasználata.

 (4) A településnév használatára irányuló kérelmet illeték- és díjmentesen írásban lehet benyújtani a polgármester részére.

 (5) A településnév használatát csak azok kérhetik, akiknek székhelye vagy telephelye Üllés Nagyközség településen van.

 (6) A kérelemnek tartalmaznia kell:

 a) a kérelmező megnevezését, címét,

 b) a szervezet létesítő okiratának eredeti vagy másolati példányát,

 c) a településnév tervezett használatának célját és módját,

 d) a használat időtartamát.

 (7) A névhasználatról szóló engedélynek tartalmaznia kell:

 a) a jogosult megnevezését és székhelyét vagy telephelyét,

 b) az engedélyezett névhasználat célját és módját,

c) az engedély érvényességének időtartamát,

d) az engedélyezett név felvételével és használatával kapcsolatos egyéb kikötéseket.

 (8) A kiadott engedély érvényességi ideje szólhat:

a) a tevékenység folytatásának időtartamára,

b) a kérelmező működési idejének időtartamára,

c) meghatározott időpontig vagy feltétel bekövetkeztéig történő felhasználásra,

d) egy alkalomra,

e) határozatlan időre.

 (9) Az engedély kiadása megtagadható:

a) ha a használat vagy annak célja, módja és körülményei Üllés Nagyközségi Önkormányzat vagy a település lakossága jogát, jogos érdekét sértené, vagy veszélyeztetné,

b) ha ugyanazon vagy hasonló tevékenység gyakorlásához már kiadásra került engedély vagy a nevet valaki jogszerűen használja,

c) ha a kérelmezőtől a korábban kiadott engedélyt vissza kellett vonni.

(10) A kiadott engedélyt vissza kell vonni, ha

a) a használat vagy annak célja, módja és körülményei Üllés Nagyközségi Önkormányzat vagy a település lakossága jogát, jogos érdekét sérti, vagy veszélyezteti,

b) az engedélyes az Üllés nevet nem az engedélyben meghatározott módon, formában, illetve célra használja.

 (11) A kiadott engedélyt vissza lehet vonni, ha a felhasználó az engedélyben meghatározott feltételeket, előírásokat megsérti.

 (12) A településnév használatának engedélyezéséről, az engedély elutasításáról, a névhasználat jogának megvonásáról a polgármester dönt. A kiadott engedélyekről a Polgármesteri Hivatal nyilvántartást vezet.

(13) A településnév használata nem engedélyezhető, ha a használat, az alkalmazás módja vagy körülményei a település érdekeit vagy a közízlést sérti.

 (14) A névhasználat díjtalan.

 (15) E rendelet hatálybalépése előtt felvett településnév használatát az engedélyező a jövőre nézve megtilthatja a (10) bekezdésben foglaltak szerinti.

**11. §**

**Záró rendelkezések**

1) A nagyközségi címer, zászló, pecsét, településnév engedély nélküli vagy engedélytől eltérő használata, előállítása tiltott, közösségellenes magatartásnak minősül, amely 50.000 Ft-ig terjedő helyszíni bírsággal, illetve 150.000 Ft-ig terjedő közigazgatási bírsággal sújtható.

(2) Az (1) bekezdés szerinti bírság kiszabásával kapcsolatos eljárás a jegyző hatásköre.

(3) Jelen rendelet a kihirdetését követő napon lép hatálya.

(4) Hatályát veszti a község címerérről, zászlajáról, pecsétjéről szóló 14**/2012.(V.17.) önkormányzati rendelet.**

Ü l l é s, 2016. június 28.

 Nagy Attila Gyula Dr. Borbás Zsuzsanna

polgármester jegyző

**Záradék:**

A rendelet kihirdetésének napja: 2016. június 29.

Dr. Borbás Zsuzsanna jegyző